钦定古今图书集成/明伦汇编/闺媛典/第330卷 > 刘聪妻刘氏
## 钦定古今图书集成/明伦汇编/闺媛典/第330卷 > 刘聪妻刘氏

按《晋书列女传》：“刘聪妻刘氏，名娥，字丽华，伪太保殷
女也。幼而聪慧，昼营女工，夜诵书籍，傅母恒止之，娥
敦习弥厉，每与诸兄论经义，理趣超远，诸兄深以叹
服。性孝友，善风仪进止。聪既僭位，召为右贵嫔，甚宠
之，俄拜为后，将起䳨仪殿以居之。其廷尉陈元达切
谏，聪大怒，将斩之。娥时在后堂，私敕左右停刑，手疏”
启曰：“伏闻将为妾营殿。今昭德足居，䳨仪非急，四海
未一，祸难犹繁，动须人力资财，尢宜慎之！廷尉之言，
国家大政。夫忠臣之谏，岂为身哉？帝王距之，亦非顾
身也。妾仰谓陛下，上寻明君纳谏之昌，下忿暗主距
谏之祸，宜赏廷尉以美爵，酬廷尉以列土，如何？不惟
不纳，而反欲诛之。陛下之怒，由妾而起；廷尉之祸，由
妾而招。人怨国疲，咎归于妾；距谏害忠，亦妾之由。自
古败国丧家，未始不由妇人者也。妾每览古事，忿之
忘食，何意今日妾自为之。后人之观妾，亦犹妾之视
前人也。复何面目仰侍巾栉！请归死此堂，以塞陛下
误惑之过。”聪览之色变，谓其群下曰：“朕比得风疾，喜
怒过常。元达，忠臣也”，朕甚愧之。以娥表示元达曰：“外
辅如公，内辅如此，后朕无忧矣。”及娥死，伪谥武宣皇
后。其姊英，字丽芳，亦聪敏涉学，而文词机辨晓达，政
事过于娥。初与娥同召拜左贵嫔，寻卒，伪追谥武德
皇后。